เปิดไทม์ไลน์คดี “พรรคอนาคตใหม่” กู้เงิน “ธนาธร” ก่อนศาลรธน.ชี้ชะตา “ยุบ-ไม่ยุบ” พรุ่งนี้!
เปิดไทม์ไลน์ คดี “พรรคอนาคตใหม่” กู้เงิน “ธนาธร” 191.2 ล้านบาท ก่อนศาลรัฐธรรมนูญชี้ชะตา “ยุบ-ไม่ยุบ” พรุ่งนี้!
เปิดไทม์ไลน์ คดี “พรรคอนาคตใหม่” กู้เงิน “ธนาธร” 191.2 ล้านบาท ก่อนศาลรัฐธรรมนูญชี้ชะตา “ยุบ-ไม่ยุบ” พรุ่งนี้!
20 ก.พ. 2563

ผู้สื่อข่าวรายงานว่า ในวันพรุ่งนี้ (21 ก.พ.63) ศาลรัฐธรรมนูญนัดอ่านคำวินิจฉัยคดีที่คณะกรรมการการเลือกตั้ง (กกต.) ร้องยุบพรรคอนาคตใหม่ กรณีกู้เงินจากนายธนาธร จึงรุ่งเรืองกิจ หัวหน้าพรรคอนาคตใหม่ วงเงิน 191.2 ล้านบาท เป็นการกระทำอันเป็นการฝ่าฝืนมาตรา 72 แห่ง พ.ร.บ.ประกอบรัฐธรรมนูญว่าด้วยพรรคการเมือง พ.ศ.2560 หรือไม่
โดยคดีนี้นับเป็นที่จับตาของประชาชน เพราะอาจส่งผลต่อทิศทางการเมืองไทย ซึ่งก่อนที่จะทราบผลคำตัดสิน ทีมข่าว “ข่าวหุ้นออนไลน์” ขอไล่เรียงเหตุการณ์ที่ถือเป็นจุดเริ่มต้น ก่อนจะถึงวันชี้ชะตา “พรรคอนาคตใหม่” วันพรุ่งนี้ ดังนี้
24 มี.ค.2562 : พรรคอนาคตใหม่ ได้รับคะแนนเสียงเลือกตั้ง 6,330,617 เสียงทั่วประเทศ กวาดส.ส.ทั้งแบบบัญชีรายชื่อ และแบบแบ่งเขต รวมถึง 81 คน
15 พ.ค.2562 : “นายธนาธร จึงรุ่งเรืองกิจ” หัวหน้าพรรคอนาคตใหม่ ขึ้นบรรยายที่สมาคมผู้สื่อข่าวต่างประเทศแห่งประเทศไทย (FCCT) ในหัวข้อ “อะไรคืออนาคตของพรรคอนาคตใหม่” ระบุตอนหนึ่งว่า “จนได้ให้พรรคฯยืมเงินระหว่างการหาเสียงเลือกตั้ง เนื่องจากพรรคไม่สามารถระดมทุนได้ทัน”
20 ก.ย.2562 : สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) เผยแพร่รายการบัญชีทรัพย์สินและหนี้สินของนายธนาธร หัวหน้าพรรคอนาคตใหม่ กรณีเข้ารับตำแหน่ง ส.ส.  รวมคู่สมรสจำนวนกว่า 5,600 ล้านบาท โดยมีการแจ้งรายการที่น่าสนใจ คือ เงินปล่อยกู้ยืมแก่พรรคอนาคตใหม่ จำนวน 191.2 ล้านบาท สัญญาแรก 161.2 ล้านบาท และสัญญาที่สอง 30 ล้านบาท
23 ก.ย.2562 : นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย ยื่นเรื่องร้องเรียนต่อ กกต. ขอให้ตรวจสอบกรณีพรรคอนาคตใหม่กู้เงินนายธนาธร ว่าชอบด้วยกฎหมายหรือไม่
19 พ.ย.2562 : กกต. มีมติให้พรรคอนาคตใหม่ส่งเอกสารหรือหลักฐานที่เกี่ยวข้องมาประกอบการพิจารณาเพิ่มเติม หลังเคยมีการเรียกเอกสารดังกล่าวไปแล้ว แต่พรรคอนาคตใหม่ไม่ได้ส่งเอกสารหรือหลักฐานที่เกี่ยวข้องให้แก่คณะอนุกรรมการวินิจฉัยคำร้องและปัญหาหรือข้อโต้แย้ง
11 ธ.ค.2562 : กกต. มีมติเสียงข้างมาก 5 ต่อ 2 ยื่นคำร้องต่อศาลรัฐธรรมนูญ วินิจฉัยยุบพรรคอนาคตใหม่ หลังที่ประชุมเห็นว่า การที่พรรคอนาคตใหม่กู้ยืมเงินจากนายธนาธร 191 ล้านบาท เป็นการกระทำฝ่าฝืน มาตรา 72 แห่งพระราชบัญญัติประกอบรัฐธรรมนูญว่าด้วยพรรคการเมือง พ.ศ. 2560
25 ธ.ค.2562 : ศาลรัฐธรรมนูญรับคำร้องของ กกต.ไว้พิจารณา โดยแจ้งให้ กกต.ทราบและส่งสำเนาคำร้องให้กับพรรคอนาคตใหม่ ชี้แจงข้อกล่าวหาภายใน 15 วันนับแต่วันได้รับสำเนาคำร้อง
5 ก.พ.2563 : ศาลรัฐธรรมนูญ เผยแพร่เอกสารนัดฟังคำวินิจฉัยคดีพรรคอนาคตใหม่กู้เงินนายธนาธร 191.2 ล้านบาท ในวันที่ 21 ก.พ. 2563
6 ก.พ.2563 : นายปิยบุตร เลขาฯพรรคอนาคตใหม่ นำทีม ส.ส.พรรคฯ แถลงข่าวคัดค้านกรณีศาลรัฐธรรมนูญไม่เปิดให้มีการไต่สวนพยานบุคคล พร้อมแสดงความมั่นใจในความบริสุทธิ์ของพรรค และยืนยันว่ากรรมการบริหารพรรคจะไม่ลาออกจาก ส.ส. ก่อนศาลตัดสิน
12 ก.พ.63 : รายงานข่าวศาลรัฐธรรมนูญ ระบุว่า ศาลรัฐธรรมนูญไม่รับคำร้องของพรรคอนาคตใหม่ขอให้เปิดไต่สวนพยาน แต่ขยายระยะเวลาให้พรรคอนาคตใหม่ส่งบันทึกคำให้การพยาน 17 ปาก จากเดิม 12 ก.พ. 2563 ขยายเป็น 17 ก.พ. 2563
21 ก.พ.2563 : ศาลรัฐธรรมนูญ นัดฟังคำวินิจฉัย คดีพรรคอนาคตใหม่กู้เงิน 191.2 ล้านบาท
ทั้งนี้ หากศาลรัฐธรรมนูญ วินิจฉัยแล้วมีคำตัดสินว่าพรรคอนาคตใหม่ไม่ผิด เหตุการณ์ก็จะสิ้นสุดลงไป แต่หากศาลรัฐธรรมนูญ วินิจฉัยแล้วว่ามีความผิด จะส่งผลให้พรรคอนาคตใหม่ถูกยุบพรรคการเมือง คณะกรรมการบริหารพรรค รวมถึงนายธนาธร จะถูกตัดสิทธิ์ ทางการเมือง 5 ปี หรือขึ้นอยู่ที่ศาลรัฐธรรมนูญจะเป็นผู้ตัดสินโทษว่าจะโดนเท่าใด ขณะที่ ส.ส.ในพรรค ต้องหาพรรคใหม่สังกัดภายใน 60 วัน หากใครหาไม่ได้ จะต้องสิ้นสภาพ ส.ส.